"Jeleku i Jetës" mund të jetë përgjigja e disa problemeve të zemrës
Në Shtetet e Bashkuara, rreth 300 mijë njerëz vdesin papritur nga zemra, ndërsa nëpër botë nuk dihet se sa njerëz janë të rrezikuar
Mijëra njerëz e veshin atë dhe prodhuesi i tij me qendër në Pitsburg të Pensilvaninë thotë se pret që numri i pacientëve që përdorin këtë teknologji të dyfishohet brenda këtij viti. Russell Bennett ecën nëpër lagje për të bërë ushtrimet e rekomanduara nga mjeku i tij. Pak muaj më parë ai u diagnostikua me kardiomiopati, një gjendje shëndetësore kur zemra nuk popon mjaft gjak. Përfundimi mund të jetë pushimi i zemrës dhe vdekja. Mjeku i Bennett-it i ka rekomanduar të përdorë defibrilatorin e jashtëm, pikërisht atë që quhet “LifeVest", “jeleku i jetës”. Jeleku monitoron vazhdimisht zemrën e Bennett-it dhe ia dërgon të dhënat mjekut. Në rast të një aritmie të rrezikëshme për jetën, jeleku e paralajmëron Bennett-in para se t’i dërgojnë goditje korregjuese përmes këtyre elektrodave. Mjeku i Bennett-it, George Monir, thotë se pajisja është një version i jashtëm defibrilatorit që i vendoset pacientit në kafazin e kraharorit. Dr. Monir thotë gjithashtu se jeleku mund të shërbejë si asistencë e ndërmjetme mjeksore deri sa pacienti të diagnostikohet përfundimisht. Para realizimit të jelekut, thotë ai, shpesh herë mjekët nuk kishin mjaft kohë në raste urgjente për të përcaktuar nëse ishte e nevojshme që pacientit t’i instalohej një defibrilator i brendëshëm. Në raste të tjera më negative, pacientët humbasin jetën në mungesë të një alternative tjetër”. Kompania Zoll Lifecor që prodhon jelekun, thotë se në Shtetet e Bashkuara ai është përdorur që nga viti 2002 nga 13 mijë pacientë të rrezikuar nga pushimi i papritur i zemrës. Russell Bennett thotë se veshja e jelekut nuk e ka penguar në rutinën e përditëshme gjatë tri muajve e gjysmë që e ka veshur atë. Por ai thotë se jeleku mund të mos jetë e rehatshëm në ditët e ngrohta dhe ai e ka të vështirë të flejë me të. Studimi i Institutit Kombëtar të Zemrës, Mushkrive dhe Gjakut që përfundon brenda 5 vjetësh, ka si synim të përcaktojë se cilët pacientë të sëmurë nga zemra do të përfitonin nga kjo pajisje e jashtme.